Temeljem članka 15. stavak 2. Zakona o javnoj nabavi (NN 120/16, 114/22, dalje u tekstu ZJN 2022) i članka 19. Statuta Razvojne agencije TINTL, Upravno vijeće Razvojne agencije TINTL, donosi dana 29. srpnja 2024 godine sljedeći

**PRAVILNIK O PROVEDBI JEDNOSTAVNE NABAVE**

1. **OPĆE ODREDBE**

Članak 1.

Ovim Pravilnikom o jednostavnoj nabavi (u daljnjem tekstu Pravilnik) propisuju se pravila, uvjeti i postupak nabave roba i usluga procijenjene vrijednosti manje od 26.540,00 eura, odnosno za nabavu radova procijenjene vrijednosti manje od 66.360,00 eura (u daljnjem tekstu jednostavna nabava).

Ugovor se, u smislu ovog Pravilnika, smatra pisani ugovor zaključen sukladno Zakonu o javnoj nabavi i Zakonu o obveznim odnosima, te pisana narudžbenica.

Članak 2.

Razvojna agencija TINTL, Antuna Gustava Matoša 2, 32249 Tovarnik; OIB:49697721991 (u daljnjem tekstu: Naručitelj) obveznik je primjene Zakona o javnoj nabavi, sukladno članku 6. stavak 1. istoga.

1. **PREDMET PRAVILNIKA**

Članak 3.

Ugovorne obveze za Razvojnu agenciju TINTL stvaraju se:

1. u postupku **javne nabave** roba, usluga i radova sukladno vrijednostima nabave propisane ZJN 2022 za predmete javne nabave male i velike vrijednosti, te na temelju Plana nabave za tekuću proračunsku godinu (nije predmet ovog Pravilnika).
2. u postupku **jednostavne nabave** za robe, usluge i radove čija je vrijednost:
3. manja od 20.000,00 eura bez poreza na dodanu vrijednost,
4. jednaka ili veća od 20.000,00 eura, a manja od 26.540,00 eura bez poreza na dodanu vrijednost za nabavu roba i usluga, odnosno manja od 66.360,00 eura bez poreza na dodanu vrijednost za radove.
5. **PROVEDBA POSTUPKA I PROCEDURE STVARANJA UGOVORNIH OBVEZA U PROVEDBI JEDNOSTAVNE NABAVE**

**JEDNOSTAVNA NABAVA ČIJA JE PROCIJENJENA VRIJEDNOST MANJA OD 20.000,00 EURA**

Članak 4.

Postupak jednostavne nabave roba, usluga i radova procijenjene vrijednosti manje od 20.000,00 eura bez PDV-a provodi se u pravilu, izdavanjem narudžbenice, odnosno sklapanjem ugovora s jednim ili više gospodarskih subjekata po vlastitom izboru.

**JEDNOSTAVNA NABAVA ČIJA JE PROCIJENJENA VRIJEDNOST JEDNAKA ILI VEĆA OD 20.000,00 EURA, A MANJA OD 26.540,00 EURA ZA NABAVU ROBA I USLUGA, ODNOSNO MANJA OD 66.360,00 EURA ZA RADOVE**

Članak 5.

Postupak jednostavne nabave roba i usluga procijenjene vrijednosti jednake ili veće od 20.000,00 eura, a manje od 26.540,00 eura bez PDV-a, odnosno kod nabave radova procijenjene vrijednosti jednake ili veće od 20.000,00 eura, a manje od 66.360,00 eura bez PDV-a provodi se slanjem Poziva na dostavu ponude na adresu najmanje tri gospodarska subjekta na dokaziv način (elektroničkom poštom, izvješćem o uspješnom slanju telefaksom i sl.)

Rok za dostavu ponuda mora biti primjeren predmetu nabave i ne smije biti kraći od 7 dana od dana slanja upita za dostavu ponude, osim u slučaju nabave koja zahtijeva hitnost i žurne nabave.

Za postupak jednostavne nabave robe, usluga i radova u iznosu manjem 26.540,00 eura bez PDV-a ravnatelj Razvojne agencije TINTL ovlašten je samostalno pokretati postupke jednostavne nabave u skladu s ovim Pravilnikom.

Za iznose nabave radova koji su jednaki ili veći od 26.540,00 eura bez PDV-a, a manji od 66.360,00 eura bez PDV-a ravnatelj Razvojne agencije TINTL dužan je prije pokretanja postupka jednostavne nabave radova ishodovati prethodnu suglasnost Upravnog vijeća Razvojne agencije TINTL.

Članak 6.

Postupak jednostavne nabave iz članka 5. ovog Pravilnika počinje donošenjem Odluke o početku postupka jednostavne nabave roba, usluga i radova koju donosi ravnatelj Razvojne agencije TINTL. Za iznose jednake ili veće od 26.540,00 eura bez PDV-a, a manje od 66.360,00 eura bez PDV-a za nabavu radova ravnatelju Razvojne agencije TINTL potrebna je suglasnost Upravnog vijeća koja se prilaže Odluci o početku postupka jednostavne nabave.

Ponude se dostavljaju u skladu s načinom određenim u Pozivu na dostavu ponuda.

Poziv na dostavu ponuda iz stavka 2. ovog članka mora biti jasan, razumljiv, nedvojben te izrađen na način da sadrži sve potrebne podatke koji ponuditeljima omogućavaju izradu i dostavu ponude.

Poziv na dostavu ponuda može sadržavati najmanje: naziv javnog naručitelja, opis predmeta nabave i troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude (datum i vrijeme), način dostavljanja ponuda, adresu na koje se ponude dostavljaju, internetsku adresu ili adresu na kojoj se može preuzeti dodatna dokumentacija ako je potrebno, kontakt osobu, broj telefona i adresu elektroničke pošte, datum objave poziva na internetskim stranicama (ako je primjenjivo).

Točan način i rok dostave ponude određuje se u pozivu na dostavu ponuda.

Otvaranje ponuda nije javno.

Za odabir ponude dovoljna je jedna pristigla ponuda koja udovoljava svim uvjetima postupka jednostavne nabave.

Kriterij za odabir ponude može se odrediti kao najniža cijena ili ekonomski najpovoljnija ponuda.

Otvaranje, pregled i ocjenu ponuda obavljaju dva ovlaštena predstavnika Naručitelja koje odlukom imenuje ravnatelj Razvojne agencije TINTL.

O otvaranju, pregledu i ocjeni se sastavlja Zapisnik o otvaranju, pregledu i ocjeni.

Postupak jednostavne nabave iz članka 5. ovog Pravilnika završava donošenjem Odluke o odabiru koju donosi ravnatelj Razvojne agencije TINTL temeljem Zapisnika o otvaranju, pregledu i ocjeni.

S odabranim ponuditeljem se u pravilu sklapa ugovor ili se izdaje narudžbenica.

**4. ODABIR**

Članak 7.

Kod postupka jednostavne nabave iz članka 5. ovog Pravilnika, Naručitelj na osnovi rezultata pregleda i ocjene ponuda donosi Odluku o odabiru najpovoljnije ponude koja se temelji na kriteriju za odabir ponude.

Kriterij za odabir ponude je najniža cijena ili ekonomski najpovoljnija ponuda.

Odluka o odabiru najpovoljnije ponude obvezno sadrži:

1. podatke o naručitelju,
2. predmet nabave,
3. naziv ponuditelja čija je ponuda odabrana za sklapanje ugovora o nabavi,
4. datum donošenja i potpis odgovorne osobe.

Odluku o odabiru najpovoljnije ponude s preslikom zapisnika o otvaranju, pregledu i ocjeni ponuda naručitelj je obvezan bez odgode dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e-mailom, objavom na internetskim stranicama naručitelja).

Rok za donošenje Odluke o odabiru najpovoljnije ponude iznosi 10 dana od isteka roka za dostavu ponuda.

**5. PONIŠTENJE POSTUPKA**

Članak 8.

Naručitelj može u svakom trenutku poništiti postupak jednostavne nabave.

Ako postoje razlozi za poništenje postupka jednostavne nabave, naručitelj bez odgode donosi Odluku o poništenju postupka jednostavne nabave.

U Odluci o poništenju postupka jednostavne nabave, naručitelj navodi:

1. podatke o naručitelju,
2. predmet nabave,
3. obavijest o poništenju,
4. obrazloženje razloga poništenja,
5. datum donošenja i potpis odgovorne osobe.

Rok za donošenje Odluke o poništenju postupka jednostavne nabave iznosi 10 dana od isteka roka za dostavu ponuda.

Odluku o poništenju postupka jednostavne nabave Naručitelj je obvezan bez odgode dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e-mailom, objavom na internetskim stranicama naručitelja).

**6. SPRJEČAVANJE SUKOBA INTERESA**

Članak 9.

U svrhu sprječavanja sukoba interesa u postupcima jednostavne nabave na odgovarajući se način primjenjuju odredbe Zakona o javnoj nabavi.

**7. ZAVRŠNE ODREDBE**

Članak 10.

Sukladno članku 15. stavak 3. ZJN 2022., ovaj Pravilnik i sve njegove kasnije izmjene i dopune objavljuju se na internetskoj stranici Razvojne agencije TINTL.

Ovaj Pravilnik stupa na snagu dan nakon njegove objave na oglasnoj ploči Razvojne agencije TINTL, a kojim danom prestaje važiti Pravilnik o provedbi jednostavne nabave (KLASA: 003-05/18-01/03; URBROJ: 2188/1-18-1).

KLASA: 011-01/24-01/01

URBROJ: 2196-28-1-01-24-01

Tovarnik, 29. srpnja 2024. godine.

Predsjednik Upravnog vijeća,

Zoran Palijan

\_\_\_\_\_\_\_\_\_\_\_\_\_\_\_

Ovaj Pravilnik objavit će se na oglasnoj ploči Razvojne agencije TINTL dana 29. srpnja 2024. godine te stupa na snagu 30. srpnja 2024. godine.